Storbrann rammer nordmenn på Spanias solkyst
Av LINN JOHNSEN,LARS AKERHAUG, JORID NORDMELANogASTRID-HELEN HOLM Området er kjent som «Solkysten», og er et kjent og kjært sted for mange nordmenn. Her ligger også Spanias største golfkompleks, La Cala, som nå er evakuert. Tusenvis har også blitt evakuert fra Marbella, Ojén og Alpujata, skriver El Pais. To personer er fraktet til sykehus med brannskader.17 fly er ifølge El Pais satt inn i slokningsarbeidet. Det antas at brannen har en omkrets som varierer mellom 50 og 60 kilometer. Nyhetsbyrået AP melder fredag ettermiddag at 4000 mennesker er evakuert, ifølge spanske myndigheter. Málaga er et populært feriested for nordmenn. Brannen brøt først ut i nærheten av Sierra Negra i byen Coin, men utviklet seg raskt videre til Mijos spaniaog Alhaurin el Grande. - Vi var på vei hjem, men måtte snu. Politiet hadde satt opp sperringer og det brant kraftig, sier nordmannen Terje Bråten som bor i området der det brenner. - Jeg er veldig bekymret for huset mitt, sier nordmannen.- Det er ikke noe småtteri dette her. Det ryker noe helt sinnsykt, sier nordmannen Vegard Emil Pettersen som observerte brannen torsdag. Han bor i byen Mijas, men et stykke fra området hvor flammene befant seg. I følge El País ble cirka 60 hus med beliggenhet i området evakuert. Det ble opprettet evakueringssentre ved kommunale idrettsanlegg og ved en veddeløpsbane i Costa del Sol. - Nå evakuerer de området for mennesker og hester. Flammene er på vei mot La Cala Golf. De sier det er sterke flammer, og hvis ikke de får slukket de snart så er La Cala Golf neste, sier Pettersen. Komplisert Den spanske avisen El País meldte i går at kampen mot flammene var komplisert, både fordi den startet sent på kvelden og fordi provinsen Málaga var preget av sterk varme og tørrhet samme dag. Brannslukningsflyene kan ikke lenger tas i bruk etter solnedgang i Spania, av sikkerhetsmessige årsaker. Det har gjort slukningsarbeidet ekstra vanskelig natt til fredag. Brannmannskaper mente imidlertid i går at de skulle få kontroll over brannen i løpet av natten - noe de ikke har klart. Måten brannen sprer seg på gjør at politiet frykter den kan være påsatt fra flere steder, skriver El Pais. - Det kjører utrolig mange brannbiler forbi, og det er full kø på veiene her. Folk prøver å komme seg vekk fra området, sier Pettersen. Han har også vært i kontakt med bekjente som bor på andre siden av åsen og bedt dem komme seg vekk. I september i fjor ble flere hundre mennesker evakuert fra hjemmene sine etter en skogbrann i det samme området.Mia Jacobsen (27) fra Mo i Rana befinner seg fredag formiddag i byen Marbella, som er delvis rammet. Jacobsen forteller at hun og vennene hun ferierer sammen med i Spania ikke har sett noe til brannen ennå, men at det har dalt en del aske fra himmelen. - Selve sentrum i Marbella er ikke rammet, men området rundt, sier hun til VG Nett. Jacobsen forteller at turistene i området har blitt oppfordret til å holde seg i nærheten av turistkontorene i tilfelle evakuering blir aktuelt. - Jeg har hørt at brannen er ute av kontroll, men det var først da vi i dag gikk ut på verandaen og så all asken som lå der at vi skjønte at vi kanskje burde ta dette litt seriøst, sier Jacobsen.
Flere tusen mennesker er evakuert fra hjemmene sine etter at en skogbrann brøt ut i den populære ferieprovinsen Málaga i Spania torsdag kveld.